Title: Prinzessin Charlotte
Description: De Fränz huet 12 Joer, wéi en am Hierscht 1976 an d'Stad an d'Schoul geet. De grousse Brudder ass schonn aus dem Haus, d'Schwëster schafft an ass seelen doheem. Am Elterenhaus leeft esou muenches dernieft an de Fränz plangt, heemlech fortzelafen, op Murmansk, eraus aus all deem, wat hien esou bedréckt. Ma ob dës Rees um Enn tatsächlech Realitéit gëtt? D'Prinzessin Charlotte? ass keng Prinzessin, ma dem Fränz seng Tatta, déi an der Psychiatrie gelant ass. Hir Geschicht gëtt parallel zur eigentlecher Handlung erzielt a steet stellvertriedend fir dat, wat am Fränz senger Famill net esou ass, wéi et soll sinn. 'Prinzessin Charlotte' ass staark gepräägt vum Auteur senger Kandheet zu Izeg, wéi vill anerer vu sengen Texter a senger Heemechtssprooch. De Joseph Kayser fillt sech och am Franséischen doheem, sou huet e fir den däitschen Designer Markus Erhart zwee Konschtbicher iwwer afrikanesch Masken op Franséisch iwwersat. 'Prinzessin Charlotte' ass säin éischt Wierk op Lëtzebuergesch, dat elo publizéiert gouf. Den Auteur lieft haut zu Koplescht, net wäit vun der Plaz ewech, déi nom Wöllem Weis, dem Auteur vum 'Klautje vun Izeg', benannt ass. An hei schléisst sech de Krees zum Joseph Kayser senger Kandheet nees.